Pinacoteca Manfrediniana La Pinacoteca Manfrediniana el xe on muxeo inte ła sità de Venesia, inte el Sestiero de Dorsoduro. El muxeo el ga sede de fianco a ła Baxełega de Santa Maria de ła Sałute inte el pałaso projetà da Baldassare Longhena e costruio inte el 1670 par i pari Somaschi. In sto muxeo el ga ła cołesion riçevua in eredità dal marchexe Federico Manfredini, oltre a altre opare donae da eclexiasteghi e çitadini inportanti, o senò salvae da ła sparision dovua a łe sopresion napołeoneghe.